CELEX: 32021D0316(02)
Language: lt
Date: 1615420800000
Title: Komisijos sprendimas 2021 m. kovo 11 d. kuriuo patvirtinama bandomųjų gaminių techninio vertinimo metodika, kurią taikant nustatoma, ar tabako gaminiai yra būdingo kvapo ar skonio 2021/C 89 I/01

2021 3 16   
               
               
                  LT
               
               
                  Europos Sąjungos oficialusis leidinys
               
               
                  CI 89/1
               
            
         KOMISIJOS SPRENDIMAS
         2021 m. kovo 11 d.
         kuriuo patvirtinama bandomųjų gaminių techninio vertinimo metodika, kurią taikant nustatoma, ar tabako gaminiai yra būdingo kvapo ar skonio
         (2021/C 89 I/01)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. gegužės 18 d. Komisijos įgyvendinimo sprendimą (ES) 2016/786, kuriuo nustatoma nepriklausomos patariamosios grupės, padedančios valstybėms narėms ir Komisijai nustatyti, ar tabako gaminiai yra būdingo kvapo ar skonio, steigimo ir veiklos tvarka (1), ypač į jo 9 straipsnio 2 dalį,
         kadangi:
         
                     (1)
                  
                  
                     pagal Europos Parlamento ir Tarybos direktyvą 2014/40/ES (2) draudžiama pateikti rinkai būdingo kvapo ar skonio tabako gaminius (cigaretes ir cigaretėms sukti skirtą tabaką);
                  
               
                     (2)
                  
                  
                     Komisijos įgyvendinimo reglamente (ES) 2016/779 (3) pateiktos vienodos nustatymo, ar tabako gaminys yra būdingo kvapo ar skonio, procedūrų taisyklės;
                  
               
                     (3)
                  
                  
                     pagal Įgyvendinimo sprendimą (ES) 2016/786 nepriklausoma patariamoji grupė (toliau – grupė) turi nustatyti ir prireikus atnaujinti valstybės narės arba Komisijos nurodytų tabako gaminių techninio vertinimo metodiką, kad pateiktų nuomonę, ar jie yra būdingo kvapo ar skonio;
                  
               
                     (4)
                  
                  
                     2020 m. birželio 24 d. posėdyje grupė patvirtino metodiką, kuria grindžiamas sprendimas, ar tabako gaminys yra būdingo kvapo ar skonio, o 2020 m. rugsėjo 2 d. buvo padaryti keli smulkūs redakciniai šios metodikos pakeitimai;
                  
               
                     (5)
                  
                  
                     pagal Įgyvendinimo sprendimo (ES) 2016/786 9 straipsnio 2 dalį bandomųjų gaminių techninio vertinimo metodika, pagal kurią nustatoma, ar tabako gaminiai yra būdingo kvapo ar skonio, turi būti pateikta tvirtinti generaliniam direktoriui ir gali būti taikoma tik po tokio patvirtinimo,
                  
               NUSPRENDĖ:
         
            Vienintelis straipsnis
            Šiuo sprendimu patvirtinama jo priede pateikta bandomųjų gaminių techninio vertinimo metodika, padedanti nustatyti būdingo kvapo ar skonio tabako gaminius.
         
         
            Priimta Briuselyje 2021 m. kovo 11 d.
            
               
                  Komisijos vardu
               
               Sandra GALLINA
               
                  Generalinė direktorė
               
               
                  Sveikatos ir maisto saugos generalinis direktoratas
               
            
         
         
            (1)  OL L 131, 2016 5 20, p. 79.
         
            (2)  2014 m. balandžio 3 d. Europos Parlamento ir Tarybos direktyva 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (OL L 127, 2014 4 29, p. 1).
         
            (3)  2016 m. gegužės 18 d. Komisijos įgyvendinimo reglamentas (ES) 2016/779, kuriuo nustatomos vienodos nustatymo, ar tabako gaminys yra būdingo kvapo ar skonio, procedūrų taisyklės (OL L 131, 2016 5 20, p. 48).
      
      
         
            PRIEDAS
            Bandomųjų gaminių techninio vertinimo metodika, padedanti nustatyti, ar tabako gaminiai yra būdingo kvapo ar skonio
            Taikoma cigaretėms ir cigaretėms sukti skirtiems gaminiams
            Nepriklausoma patariamoji grupė tabako gaminių būdingo kvapo ar skonio klausimais ją patvirtino 2020 m. birželio 24 d. vykusiame 21-ajame posėdyje, o 2020 m. rugsėjo 2 d. buvo padaryti smulkūs redakciniai pakeitimai.
            
                        Šioje ataskaitoje pateikiama metodika, kuria grindžiamas sprendimas, ar tabako gaminys yra būdingo kvapo ar skonio. Šią metodiką parengė nepriklausoma patariamoji grupė tabako gaminių būdingo kvapo ar skonio klausimais, atsižvelgdama į techninės grupės pastabas (2016 m. gegužės 18 d. Komisijos įgyvendinimo sprendimas (ES) 2016/786) ir į geriausią turimą šios srities praktiką.
                        Pagal Įgyvendinimo sprendimo (ES) 2016/786 19 straipsnį Komisija paskelbs metodiką šioje jai skirtoje svetainėje ir iš ekspertų grupių registro pateiks nuorodą į šią svetainę.
                        Daugiau informacijos pateikta https://ec.europa.eu/health/tobacco/products/characterising_flavours/panel_en ir https://ec.europa.eu/transparency/regexpert/index.cfm?do=groupDetail.groupDetail&groupID=3452&NewSearch=1&NewSearch=1.
                     
                  
               ATSAKOMYBĖS RIBOJIMO PAREIŠKIMAS
            
            Nepriklausomos patariamosios grupės būdingo kvapo ar skonio tabako gaminiuose klausimais ataskaitose / nuomonėse pateikiamos nepriklausomų mokslininkų, kurie yra šios grupės nariai, pozicijos. Ataskaitas / nuomones Europos Komisija skelbia tik originalo kalba.